*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 9ης Ιουνίου 1987

για κατάργηση της απόφασης της Επιτροπής 87/275/ΕΟΚ σχετικά με το καθεστώς του Λουξεμβούργου όσον αφορά την κλασική πανώλη των χοίρων

(87/315/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 80/1095/ΕΟΚ του Συμβουλίου της 11ης Νοεμβρίου 1980 περί καθορισμού των όρων που αποβλέπουν να διατηρήσουν το έδαφος της Κοινότητας απαλλαγμένο από την κλασική πανώλη των χοίρων (1), όπως τροποποιήθηκε τελευταία από την απόφαση 87/230/ΕΟΚ (2), και ιδίως το άρθρο 8 παράγραφος 2,

Εκτιμώντας:

ότι, με την απόφαση 81/400/ΕΟΚ της Επιτροπής της 15ης Μαΐου 1981 περί καθορισμού του καθεστώτος των κρατών μελών όσον αφορά την κλασική πανώλη των χοίρων για την εξάλειψή της (3), το Λουξεμβούργο θεωρήθηκε επίσημα ότι είναι απρόσβλητο από την κλασική πανώλη των χοίρων·

ότι το καθεστώς αυτού του κράτους μέλους που είναι επίσημα απαλλαγμένο από την κλασική πανώλη των χοίρων έχει ιδιαίτερη σημασία όσον αφορά τους κανόνες σχετικά με τις ενδοκοινοτικές συναλλαγές που προβλέπονται από τις οδηγίες 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (4), και ιδίως το άρθρο 4β, 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (5), και ιδίως το άρθρο 13α και 80/215/ΕΟΚ του Συμβουλίου της 22ας Ιανουαρίου 1980 περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας (6), και ιδίως το άρθρο 10·

ότι διαπιστώθηκε στις 13 Απριλίου 1987 μία εστία κλασικής πανώλης των χοίρων στο έδαφος του Λουξεμβούργου·

ότι η εστία που διαπιστώθηκε βρίσκεται σε επακριβώς καθορισμένο τμήμα της επικράτειας του Λουξεμβούργου·

ότι οι αρχές του Λουξεμβούργου έλαβαν όλα τα αναγκαία μέτρα για να ελέγχουν την ασθένεια και κάθε κίνηση χοίρων και προϊόντων χοιροειδών προς το εξωτερικό των τμημάτων της επικράτειας που είναι εκτεθειμένα σε κινδύνους μόλυνσης·

ότι, με την απόφαση 87/275/ΕΟΚ (7), η Επιτροπή διατήρησε το καθεστώς του επίσημα απαλλαγμένου από κλασική πανώλη των χοίρων για το Λουξεμβούργο μέχρι τις 31 Μαΐου 1987 για να διευκρινισθεί η κατάσταση και να επιτραπεί η θέσπιση κατάλληλων μέτρων·

ότι , υπό το φως της ευνοϊκής εξέλιξης της ασθένειας, πρέπει να καταργηθεί η απόφαση 87/275/ΕΟΚ ώστε να επιβεβαιωθεί το καθεστώς του επίσημα απαλλαγμένου από κλασική πανώλη των χοίρων για το Λουξεμβούργο, σύμφωνα με την απόφαση 81/400/ΕΟΚ·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 87/275/ΕΟΚ καταργείται.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 9 Ιουνίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 325 της 1. 12. 1980, σ. 1.

(2) ΕΕ αριθ. L 99 της 11. 4. 1987, σ. 16.

(3) ΕΕ αριθ. L 152 της 11. 6. 1981, σ. 37.

(4) ΕΕ αριθ. 121 της 29. 7. 1964, σ. 1977/64.

(5) ΕΕ αριθ. L 302 της 31. 12. 1972, σ. 24.

(6) ΕΕ αριθ. L 47 της 21. 2. 1980, σ. 4.

(7) ΕΕ αριθ. L 133 της 22. 5. 1987, σ. 44.